Forvarnardagur ungra ökumanna var haldinn þann 25. september síðastliðinn . Þátttakendur í forvarnardeginum eru nemendur á fyrsta ári í Fjölbrautskóla Suðurnesja en forvarnardagurinn er haldinn tvisvar sinnum á ári , á haust - og vorönn skólans . Að venju var forvarnardagurinn samstarfsverkefni Reykjanesbæjar , Lögreglunnar á Suðurnesjum , Brunavarna Suðurnesja , Fjölbrautaskóla Suðurnesja og Tryggingamiðstöðvarinnar . Markmið forvarnardagsins er að fræða ungmenni , sem mörg hver taka bílprófið á næstu misserum , um þá ábyrgð sem því fylgir að vera í umferðinni . Einnig að fræða þau um ýmsa þætti sem tengjast því að vera ungur og óreyndur ökumaður . Má þar nefna hættu sem skapast við hraðakstur , áhrif ölvunar á hugarástand og ökufærni , þátt trygginga þegar kemur að bílsslysum og ýmislegt fleira . Meginmarkmið forvarnardagsins er að fækka umferðarslysum og auka öryggi í umferðinni . Deginum var skipt í fjórar lotur þar sem fræðsla frá lögreglu um afleiðingar umferðarlagabrota og þar sérstaklega tekin fyrir nýleg bílslys þar sem ungir ökumenn koma við sögu , nemendur gengu þrautabraut með ölvunargleraugu á nefinu undir leiðsögn starfsmanna Brunavarna Suðurnesja . Einnig var fræðsla á vegum Tryggingarmiðstöðvarinnar um tjón , afleiðingar og brot gegn þriðja aðila . Í hádeginu voru svo grillaðar pulsur og spjallað . Fjölbrautaskóli Suðurnesja hefur einnig boðið upp á fræðslu á sal skólans , þar sem allir nemendur fá tækifæri til að fræðast um umferðaröryggi . Þar hafa til dæmis fórnarlömb og gerendur í umferðarslysum komið fram og sagt sögu sína í forvarnaskini . Þykir það mjög áhrifaríkt að heyra frá fyrstu hendi hvaða afleyðingar það getur haft að vera annars hugar á bak við stýrið og er vonandi hvatning til allra að taka ekki óþarfa áhættu í umferðinni .